FI Euroopan unionin virallinen lehti L 305/49

KOMISSION ASETUS (EY) N:o 1712/2004,

annettu 30 päivänä syyskuuta 2004,

Bulgariaan suuntautuvaa tiettyjen jalostettujen maataloustuotteiden vientiä koskevien yksipuolisten siirtymätoimenpiteiden toteuttamisesta johtuvista siirtymätoimenpiteistä

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tiettyihin maataloustuotteiden valmistuksessa tuotettuihin tavaroihin sovellettavasta kauppajärjestelmästä 6 päivänä joulukuuta 1993 annetun neuvoston asetuksen (EY) N:o 3448/93 (1) ja erityisesti sen 8 artiklan 3 kohdan,

sekä katsoo seuraavaa:

(1) Yhteisö on äskettäin tehnyt Bulgarian kanssa jalostettujen maataloustuotteiden kauppaa koskevan sopimuksen osana maan yhteisöön liittymisen valmistelua. Sopimuksessa määrätään myönnytyksistä, jotka edellyttävät yhteisön osalta vientituen poistamista tietyiltä jalostetuilta maataloustuotteilta.

(2) Bulgariasta peräisin olevien tiettyjen jalostettujen maataloustuotteiden tuontia ja Bulgariaan suuntautuvaa tiettyjen jalostettujen maataloustuotteiden vientiä koskevista yksipuolisista siirtymätoimenpiteistä 24 päivänä syyskuuta 2004 annetussa neuvoston asetuksessa (EY) N:o 1676/2004 (2) säädetään perustamissopimuksen liitteeseen I kuulumattomien jalostettujen maataloustuotteiden Bulgariaan suuntautuvaan vientiin sovellettavan vientituen yksipuolisesta poistamisesta 1 päivästä lokakuuta 2004.

(3) Asetuksessa (EY) N:o 1676/2004 säädetyn vientituen poistamisen vastineena Bulgarian viranomaiset ovat sitoutuneet soveltamaan tiettyihin alueelleen maahantuotuihin tavaroihin vastavuoroista tuontietuusjärjestelmää edellyttäen, että tavaroiden asiakirjoihin liitetään jäljennös vienti-ilmoituksesta, jossa on erityismaininta siitä, että tavarat eivät ole oikeutettuja vientitukeen. Jos asiakirjat puuttuvat, tavaroihin sovelletaan täysimääräistä tullia.

(4) Asetuksen (EY) N:o 1676/2004 voimaantulon myötä tavarat, joille toimijat ovat hakeneet tukitodistuksia tiettyjen perustamissopimuksen liitteeseen I kuulumattomina tavaroina vietävien maataloustuotteiden vientituen myöntämisjärjestelmän soveltamista koskevista yksityiskohtaisista säännöistä ja tuen määrän vahvistamisperusteista 13 päivänä heinäkuuta 2000 annetun komission asetuksen (EY) N:o 1520/2000 (3) mukaisesti, eivät enää ole oikeutettuja vientitukeen, kun kyseisiä tavaroita viedään Bulgariaan.

(5) Olisi oltava mahdollista alentaa tukitodistusten mukaisia määriä ja vapauttaa niitä vastaavat vakuudet, jos toimijat pystyvät hyväksytysti osoittamaan toimivaltaiselle kansalliselle viranomaiselle, että asetuksen (EY) N:o 1676/2004 voimaantulolla on ollut vaikutus heidän tukihakemuksiinsa. Toimivaltaisen kansallisen viranomaisen olisi tukitodistuksen mukaisen määrän alentamista ja sitä vastaavan vakuuden suhteellista vapauttamista koskevia pyyntöjä arvioidessaan epäselvissä tapauksissa otettava erityisesti huomioon Euroopan maatalouden ohjaus- ja tukirahaston tukiosaston rahoitusjärjestelmään kuuluviin toimenpiteisiin kohdistuvista jäsenvaltioiden suorittamista tarkastuksista ja direktiivin 77/435/ETY kumoamisesta 21 päivänä joulukuuta 1989 annetun neuvoston asetuksen (ETY) N:o 4045/89 (4) 1 artiklan 2 kohdassa tarkoitetut asiakirjat, sanotun kuitenkaan rajoittamatta kyseisen asetuksen muiden säännösten soveltamista.

(6) Hallinnollisista syistä on aiheellista säätää, että tukitodistuksen mukaisen määrän alentamista ja vakuuksien vapauttamista koskevat pyynnöt on tehtävä lyhyen ajan sisällä ja että tiedot hyväksytyistä alennetuista määristä on ilmoitettava komissiolle ajoissa, jotta ne voidaan ottaa huomioon sen määrän vahvistamisessa, jolle 1 päivästä joulukuuta 2004 käytettäväksi tarkoitetut tukitodistukset annetaan asetuksen (EY) N:o 1520/2000 mukaisesti.

(7) Koska asetuksessa (EY) N:o 1676/2004 säädettyjä yksipuolisia siirtymätoimenpiteitä sovelletaan 1 päivästä lokakuuta 2004, tämän asetuksen olisi tultava voimaan sen julkaisemista seuraavana päivänä.

(8) Tässä asetuksessa säädetyt toimenpiteet ovat perustamissopimuksen liitteeseen I kuulumattomien jalostettujen maataloustuotteiden kauppaa koskevia horisontaalisia kysymyksiä käsittelevän komitean lausunnon mukaiset,

ON ANTANUT TÄMÄN ASETUKSEN:

1 artikla

Tavarat, joilta on poistettu vientituki asetuksella (EY) N:o 1676/2004, tuodaan Bulgariaan tullitta, tullitta kiintiöiden rajoissa tai alennetuin tullein, jos kyseisten tavaroiden asiakirjoihin on liitetty asianmukaisesti täytetty jäljennös vienti-ilmoituksesta, jonka 44 kohdassa on seuraava maininta:

”Vientituki: 0 euroa/asetus (EY) N:o 1676/2004”.

2 artikla

1. Asetuksen (EY) N:o 1520/2000 mukaisesti annettujen tukitodistusten sisältämiä määriä voidaan asianomaisen osapuolen pyynnöstä alentaa tämän artiklan 2 kohdassa säädetyin edellytyksin niiden tavaroiden viennin osalta, joilta vientituet on poistettu asetuksen (EY) N:o 1676/2004 mukaisesti.

2. Edellä 1 kohdassa tarkoitetut tukitodistukset on oltava haettu ennen asetuksen (EY) N:o 1676/2004 voimaantulopäivää, ja niiden voimassaolon on päätyttävä 30 päivän syyskuuta 2004 jälkeen, jotta tukitodistuksen mukaista määrää voidaan alentaa.

3. Todistuksen mukaista määrää alennetaan siltä osin kuin asianomainen osapuoli ei voi hakea vientitukea asetuksen (EY) N:o 1676/2004 voimaantulon vuoksi, mikä on hyväksytysti osoitettava toimivaltaiselle kansalliselle viranomaiselle.

Toimivaltaiset viranomaiset ottavat edellä tarkoitettua arviota tehdessään epäselvissä tapauksissa huomioon erityisesti asetuksen (ETY) N:o 4045/89 1 artiklan 2 kohdassa tarkoitetut kaupalliset asiakirjat.

4. Asianomainen vakuus vapautetaan suhteessa kyseiseen alennettuun määrään.

3 artikla

1. Jotta 2 artiklassa tarkoitettu asia voidaan ottaa käsiteltäväksi, toimivaltaisen kansallisen viranomaisen on saatava sitä koskeva pyyntö 7 päivään marraskuuta 2004 mennessä.

2. Jäsenvaltioiden on ilmoitettava tämän asetuksen 2 artiklan 3 kohdan mukaisesti hyväksytyistä alennetuista määristä komissiolle viimeistään 14 päivänä marraskuuta 2004. Ilmoitetut määrät otetaan huomioon päätettäessä määrästä, jolle ennen 1 päivää joulukuuta 2004 voimassa olevat todistukset annetaan.

4 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä syyskuuta 2004. Komission puolesta Olli REHN Komission jäsen

(1) EYVL L 318, 20.12.1993, s. 18. Asetus sellaisena kuin se on viimeksi muutettuna asetuksella (EY) N:o 2580/2000 (EYVL L 298, 25.11.2000, s. 5).

(2) EUVL L 301, 28.9.2004, s. 1.

(3) EYVL L 177, 15.7.2000, s. 1. Asetus sellaisena kuin se on viimeksi muutettuna asetuksella (EY) N:o 886/2004 (EUVL L 168, 1.5.2004, s. 14).

(4) EYVL L 388, 30.12.1989, s. 18. Asetus sellaisena kuin se on viimeksi muutettuna asetuksella (EY) N:o 2154/2002 (EYVL L 328, 5.12.2002, s. 4).